Deur Christiaan Boonzaier 01 Mei 2021 14:00
Foster en die seekat wat sy hart gesteel het. Foto: Ross Frylinck
"Dit is werklik so 'n groot eer dat ons rolprent hierdie ongelooflike prys gewen het," sê hy in 'n videoboodskap aan Netwerk24.
"As daar ooit 'n rolprent was wat deur 'n span gemaak is, is dit dié een. Dit was 'n spanpoging, soos bye in 'n korf – 'n groep toegewyde mense van Suid-Afrika en ander dele van die wêreld wat hul hart en siel in die vervaardiging van hierdie rolprent gestort het."
Foster sê dit is opwindend dat hul Oscar-oorwinning 'n kollig op die ekosisteem aan die Suid-Afrikaanse kus plaas.
"Die biosfeer daar is een van die omvangrykste ter wêreld, en dit is kritiek dat ons daarna omsien.
"Na my mening is een van die gevaarlikste aspekte van ons tyd die mens se hart wat koud word oor natuurkwessies. Dié prys en die blootstelling wat daarmee saamkom sal baie doen om mense se uitkyk op die wonders in ons natuur – en hoe kritiek dit is vir die mens se bestaan – te verander."
Hy sê dit is ook opwindend dat My Octopus Teacher die eerste Suid-Afrikaanse rolprent is om met 'n Oscar vir beste vollengte dokumentêr bekroon te word en dat die Oscar die Groot Afrika-seewoud eintlik noodsaaklike beskerming en bewaring sal gee.
"Die Groot Afrika-seewoud en die kus hier aan die onderpunt van Afrika is werklik my gunstelingplek op aarde. Dit is die opwindendste plek waar ek nog was. Ek het hier begin duik toe ek net drie jaar oud was – en ek doen dit steeds elke dag. Ek kan my nie indink om dit nie te doen nie. Dit is so 'n wonderlike plek. Dit is 'n massiewe onderwaterwoud gevul met ongelooflike dierelewe, en dit is een van die laaste wilde plekke op aarde. Dit voed 'n mens se verstand, liggaam en siel op 'n manier wat moeilik is om te beskryf.
"Dit is beeldskoon, dit is mooi, dit is kwesbaar, en ons het sulke plekke ontsettend nodig. Ons het dit nodig vir die mens se hart, vir die mens se siel om te gedy."
Pippa Ehrlich en James Reed met die Oscars wat hulle vir 'My Octopus Teacher' gewen het. Foto: Getty Images
Foster wou nie kommentaar lewer oor waar hy beplan om sy Oscar-beeldjie uit te stal of te stoor nie.
Besoek https://seachangeproject.com/ vir meer inligting oor die Groot Afrika-seewoud.
Meer oor: Groot Afrika-Seewoud | James Reed | Time | Pippa Ehrlich | The Mole Agent | Collective | Crip Camp | Fliek | My Octopus Teacher | Oscars | Oscar | Flieks | Craig Foster